Hoe raak Covid-19 die Mynbou industrie? - Corona Krisissentrum
Tuis / COVID-19 / Hoe raak Covid-19 die Mynbou industrie?
Hoe raak Covid-19 die Mynbou industrie?
Fisiese aanraking, masjinerie en toerusting maak die mynboubedryf baie kwesbaar vir Covid-19. Mnr. Gwede Mantashe, voorsitter van die Mineraleraad van Suid-Afrika (MRSA) sê dat alhoewel daar nog geen gevalle in dié industrie aangemeld is nie het hulle reeds 'n maand gelede begin om te werk aan voorkomingsmaatreëls en bestuur hulle deurgaans risiko gevalle.
Myne regoor die wêreld ervaar al die angs van die gevolge van Covid-19. In Wes-Afrika het Endeavour Mining 'n positiewe geval aangemeld by hulle Houndé-myn in Burkina Faso. 'n Werknemer daar het simptome by die werk begin toon. Alhoewel hulle voorsorgmaatreëls aangewend het om werknemers te toets vir hoë-koorsvlakke het dit nie gehelp om die werknemer vroeër te identifiseer nie, met die gevolg dat baie werknemers met hom in aanraking was en nou onder 'n 14-dag kwarantyn tydperk geplaas is.
Nog steeds in Wes-Afrika, is 'n werknemer by AngloGold Ashanti se Obuasi-myn ook positief getoets. Dié myn het gereageer en alle nie-operasionele personeel van die huis af laat werk.
In London het Glencore hulle deure tydelik gesluit nadat 'n werknemer daar ook positief getoets het.
Alle myne is aan boord om voorsorgmaatreëls te tref wat kan help om die verspreiding van Covid-19 hok te slaan, maar intussen is die aandelemark besig om te bewys dat hierdie pandemie die wêreld in 'n resessie kan sit.
Kenners meen dat die meerderheid van myne gelukkig in meer afgeleë plekke geleë is en dat dit die risiko vir verspreiding verlaag. Met grense en hawens wat gesluit word en die reisverbod na en van hoë-risiko areas beïnvloed dit die voorsieningsketting wat weer 'n negatiewe uitwerking op produktiwiteit het.
In Suid-Afrika wag ons nog om die effek van die Covid-19-virus op mynbou te sien, maar 'n belangrike les om te leer van die lande soos China, Italië en Spanje wat ernstig deurloop, is om pro-aktief op te tree en te verseker dat ons so voorbereid as moontlik is vir wat die virus vir ons mag inhou.